Siden 1990 har antallet besøkende på Hadeland Glassverk (HG) i sommersesongen økt med 85,2 prosent fra 125000 til 231450 i fjor. Glassverket kaprer dermed en plass på NORTRAs «Ti på topp-liste» over Norges største turistattraksjoner i 1996.
Holmenkollen troner øverst på lista med over én million besøkende i perioden mai til august i fjor. Ingen andre på lista har imidlertid hatt så stor økning i besøkstallet for de siste seks årene som Hadeland Glassverk.
- Hadde besøksregistreringene skjedd på helårsbasis ville vi kommet enda bedre ut. Glassverket har godt med besøk også i vintersesongen, spesielt i forbindelse med julen, sier salgs- og markedsansvarlig Roar Olsen.
Eieren Atle Brynestad, som tok over glassverket for tolv år siden, har utviklet anlegget til en kombinasjonsbedrift som selger krystall og turisttjenester side om side. Nå investerer han flere titalls millioner kroner til omfattende ombygginger, nybygg og oppussing for å kunne lokke enda flere til å ta turen til den 235 år gamle kunsthåndverksbedriften i Jevnaker.
- Bygninger er flyttet og nye er kommet til. Vi lager nye parkområder, torganlegg og gjenskaper den gamle glassverk-veien, opplyser Olsen.
Anlegget skal stå klart til årets sommersesong braker løs for alvor i slutten av juni.
Et nytt galleri i det gamle pottemakeriet er glassverkets nye, store stolthet.
- Her blir det en utstilling av glasskunst fra alle verdensdeler. 40-50 av verdens kanskje mest anerkjente glasskunstnere skal stille ut noen av sine flotteste gjenstander. Det finnes ikke maken til galleri i Norge, sier Olsen.
- Først og fremst øker vi graden av opplevelser, både for barn og voksne, påpeker han.
Glassverket satser på familier og tilbyr blant annet publikum å se glassblåserne i aksjon, og de kan få blåse sine egne glass. De kan også farge sine egne lys og følge stearinlysstøping etter gamlemetoden. Nå er det etablert et nytt tinnstøperi hvor hensikten er at publikum skal få et innblikk i støperprosessen.
Barna sysselsettes med alt fra ponniridning til en tur i Honninghuset hvor de kan se kikke på biene som lager honning.
- Vi vet at det er «mor» som bestemmer at familien skal til Hadeland Glassverk, derfor tilpasser vi tilbudet etter hennes krav til aktiviteter og opplevelser for både store og små.
Hadeland Glassverk hadde ifølge salgs- og markedssjefen mellom 320000 og 330000 gjester i løpet av hele fjoråret.
- Målet vårt er å klarte på NORTRAs liste og komme opp i mot 4-500000 besøkende i løpet av noen år.
Turismeandelen ved Hadeland Glassverk utgjør nå rundt 30 prosent av totalomsetningen og blir ikke mindre viktig framover. De mange visittene fra fjern og nær gir klingende mynt i kassa.
- Men, vi vil ikke bli en turistmaskin. Folk skal kunne ta med seg medbragt mat og drikke og rusle rundt i ro og fred uten stress og kjøpepress. Men det er lov å la seg friste, sier Olsen.
Mange av de besøkende på glassverket er trofaste gjengangere. En av dem er Anne Karin Woll Fagerås fra Spikkestad. Denne gangen har hun tatt med seg foreldrene Bibbi og Arne Woll og vennene Grethe og Sven Ove Clemmensen. Det danske ekteparet følger fascinert med på skaperprosessen i glasshyttens glovarme omgivelser.
- Vi har fått gaver herfra. Det er spennende å se hvordan den flotte tulipanvasen og krystallkaraffelen er blitt til, sier Grethe Clemmensen.
- Glassverket er en viktig turi stattraksjon for landet vårt, og jeg synes det er fint å ta med familie og venner hit. Jeg jobber i et tysknorsk firma, og arrangerer av og til turer til glassverket, som regel for de tyske konene, forteller Anne Karin Woll Fagerås.